**Valintatalo** (puhekielessä **Valtsu**) oli suomalainen lähikauppaketju. Ensimmäinen Valintatalo perustettiin Helsinkiin vuonna 1967. Helsingistä se lähti leviämään muihinkin kaupunkeihin.

Keskon ostettua Suomen Lähikaupan Valintatalon nimi katosi liikkeistä kokonaan yhdessä Siwan nimen kanssa toukokuusta 2016 alkaen ja päättyen huhtikuussa 2017. Liikkeet joko muutettiin K-Marketeiksi, suljettiin tai myytiin kilpailijoille.

Keväällä 2015 Valintataloja oli Suomessa 145 kappaletta. Myymälöiden koko oli noin 250–1 800 m² ja tuotevalikoimien laajuus 4 000–17 000 tuotetta.*lähde?* Valintatalon tuotevalikoimaan kuului merkkituotteiden lisäksi muun muassa Tuko Logisticsin omia Eldorado-tuotteita.

Valintatalo Casa Academican pohjakerroksessa. Nykyisin paikalla on K-Market.

Historiaa
---------

Valintatalo Oulun Heinäpäässä.
Sisältäpäin kuvattu Valintatalo Gammelbackassa, Porvoossa.
Valintatalon historia ulottuu vuoteen 1967, jolloin ensimmäinen liike avattiin Helsingissä, joten ketju oli vanhin alkuperäisellä nimellä toimiva kauppaketju Suomessa ketjun lakkauttamiseen asti. Yrityksen perustivat veljekset Olavi ja Yrjö Uitto sekä Jorma Ihatsu, joka oli yhtiön toimitusjohtajana 1966–1984. Silloisen osakeyhtiön osti E-osuuskunta Eka - sittemmin Osuuskunta Tradeka-yhtymä - vuonna 1986.

Ensimmäisessä Valintatalossa myytiin vaatteita ja taloustavaroita, mutta ei ruokaa. Elintarvikkeisiin keskittyviä Valintataloja alettiin avata Helsinkiin vuonna 1969.

Valintatalon uudempi, vihreä logo otettiin käyttöön kesäkuussa 1992 vanhan pinkkitaustaisen logon tilalle.

Vuosina 1994–2014 Valintatalo kuului Tradekan ja Elannon YkkösBonus-kanta-asiakasohjelmaan. Vuonna 2014 YkkösBonus-kanta-asiakasohjelma vaihtui Pins-kanta-asiakasohjelmaan.

Vuosina 1996–2003 ketjuun kuuluivat pääkaupunkiseudulla Elannon omistamat myymälät, joita oli yhteensä 28. HOK:n ja Osuusliike Elannon yhdistyttyä HOK-Elannoksi vuonna 2004 pääkaupunkiseudulla olleista Valintataloista 18 pienintä muutettiin Alepoiksi ja yhdeksän suurempaa (mukaan lukien neljä supermarket-kokoluokkaa edustanutta Valintatalo Plus -myymälää) S-marketeiksi. Helsingissä sijainneista Valintataloista vain yksi (Helsingin Hakaniemessä) siirtyi Tradekalle, joka myöhemmin avasi uusia Valintataloja myös pääkaupungin alueella. 

Valintatalojen määrä lisääntyi huomattavasti, kun Tradekan ja Wihurin Ruokamarkkinoiden vähittäiskauppaketjut yhdistettiin samaan yhtiöön vuonna 2005, minkä seurauksena 28 Ruokavarasto-lähikauppaa ja 11 Sesto-supermarketia muuttuivat Valintataloiksi. Seston perusti aikoinaan Stockmann vuonna 1962.

Maaliskuussa 2015 uutisoitiin, että Suomen Lähikaupalla oli tarkoitus muuttaa kaikki Valintatalot Siwoiksi vuoteen 2018 mennessä, koska Suomen Lähikauppa halusi siirtyä yhteen brändiin. Tätä ei kuitenkaan toteutettu, koska Kesko osti Suomen Lähikaupan marraskuussa 2015. Tämän seurauksena useimmat Valintatalot ja Siwat muutettiin K-Marketeiksi vuosina 2016 sekä 2017 ja loput myytiin kilpailijoille yrityskaupan ehtojen mukaan tai lakkautettiin kokonaan. Uudistuksen myötä Valintatalojen (ja Siwojen) tuotevalikoimaan lisättiin sata Pirkka-tuotetta huhtikuussa 2016. Valintatalon viimeinen myymälä sijaitsi Iissä, se muutettiin K-Marketiksi 27. huhtikuuta 2017.

Valintatalo populaarikulttuurissa
---------------------------------

Valintatalo muistetaan myös Juha Vainion sepittämästä jinglestä *Valintatalon kassissa on talous vatupassissa*. Valintatalon entisen tunnetun pinkin kassin suunnitteli Salme Pentti.

Lähteet
-------

1. ↑  Siwat ja Valintatalot jäävät historiaan – muuttuvat K-marketeiksi toukokuusta alkaen *iltalehti.fi*.  12.4.2016. Viitattu 13.4.2016.
2. ↑  Kesko sai luvan ostaa Suomen Lähikaupan – 60 Siwaa ja Valintataloa myytävä Iltalehti. 11.4.2016. Viitattu 16.4.2016
3. ↑  Lassila, Anni: Valintatalot katoavat katukuvasta.  *Helsingin Sanomat*, 20.3.2015, s. A 33. Helsinki:
4. ↑  Jorma Ihatsun muistokirjoitus Helsingin Sanomissa
5. 1 2  Peltola, Heikki: *Palveluloisto ja kiehtomisen aito taito, Kaupan keinot hyperkilpailussa*, s. 74. Helsinki: Edita, 2007. ISBN 9789513749422.
6. ↑  Suomen Lähikauppa Oy: Valintatalon tarina  maaliskuu 2014. Suomen Lähikauppa Oy. Viitattu 4.9.2014.
7. ↑
8. ↑  Valintatalot Siwoiksi – katukuva muuttuu parissa vuodessa. YLE Uutiset 19.3.2015. Viitattu 25.4.2016.
9. ↑  Kesko on toteuttanut Suomen Lähikaupan oston – Siwat ja Valintatalot muuttuvat K-marketeiksi | Ajankohtaista | Valintatalo *www.valintatalo.fi*. Viitattu 12.4.2016.
10. ↑   Kilpailuvirasto antoi luvan: Kesko saa ostaa Siwat ja Valintatalot, mutta joutuu myymään nämä 60 kauppaa. Helsingin Sanomat 11.4.2016. Viitattu 25.4.2016.
11. ↑  Siwat ja Valintatalot K-Marketeiksi *k-market.fi*. Kesko. Viitattu 2.5.2017.
12. ↑  Kesko Oyj: Ennennäkemätön muutos Suomen katukuvassa päätökseen – viimeiset Siwat ja Valintatalot muutettu K-Marketeiksi  28.4.2017. Kesko Oyj.  Arkistoitu. Viitattu 23.6.2017.
13. ↑  Valintatalon tarina Suomen Lähikauppa Oy. Viitattu 28.10.2014.
14. ↑  Vatupassikassi *Me-lehti 11/2012 s. 9*. Hansaprint. Viitattu 28.10.2014.

Aiheesta muualla
----------------

* Kuvia tai muita tiedostoja aiheesta **Valintatalo** Wikimedia Commonsissa

* Juha Vainion laulama tv-spotti vuodelta 1987 Mainosmuseo-sivustolla